amanoisuno/poetBack huggingface dataset:
雅琴篇 司馬逸客 
亭亭嶧陽樹，落落千萬尋。獨抱出雲節，孤生不作林。影搖綠波水，彩絢丹霞岑。直幹思有托，雅志期所任。匠者果留盼，雕斫為雅琴。文以楚山玉，錯以昆吾金。虯鳳吐奇狀，商征含清音。清音雅調感君子，馬卿臺上應蕪沒，阮籍帷前空已矣。山情水意君不知，隴水悲風已嗚咽，離鶤別鶴更淒清。將軍塞外多奇操，自言幽隱乏先容，不道人物知音寡。誰能一奏和天地，歲歲汾川事簫鼓，朝朝伊水聽笙簧。窈窕樓臺臨上路，猶憐雅歌淡無味，淥水白雲誰相貴。還將逸詞賞幽心，願持東武宮商韻，長奉南熏億萬年。
三婦豔 王紹宗 
大婦能調瑟，中婦詠新詩。小婦獨無事，花庭曳履綦。上客且安坐，春日正遲遲。
別離怨 鄭遂初 
蕩子戍遼東，連年信不通。塵生錦步障，花送玉屏風。只怨紅顏改，寧辭玉簟空。系書春雁足，早晚到雲中。
寒食 李崇嗣 
普天皆滅焰，匝地盡藏煙。不知何處火，來就客心然。
覽鏡 李崇嗣 
歲去紅顏盡，愁來白髮新。今朝開鏡匣，疑是別逢人。
獨愁 李崇嗣 
聞道成都酒，無錢亦可求。不知將幾鬥，銷得此來愁。
昭君怨三首 東方虯 
漢道方全盛，朝廷足武臣。何須薄命妾，辛苦事和親。掩淚辭丹鳳，銜悲向白龍。單于浪驚喜，無復舊時容。胡地無花草，春來不似春。自然衣帶緩，非是為腰身。
春雪 東方虯 
春雪滿空來，觸處似花開。不知園裏樹，若個是真梅。
逸人歌贈李山人 張楚金 
上有堯兮下有由，眠松陽兮漱潁流。其貌古，其心幽，
謫南海過始興廣勝寺果上人房 房融 
零落嗟殘命，蕭條托勝因。方燒三界火，遽洗六情塵。隔嶺天花發，淩空月殿新。誰令鄉國夢，終此學分身。
詠院中叢竹 呂太一 
擢擢當軒竹，青青重歲寒。心貞徒見賞，籜小未成竿。
和呂禦史詠院中叢竹 張紘 
聞君庭竹詠，幽意歲寒多。歎息為冠小，良工將奈何。
《閨怨 張紘 
去年離別雁初歸，今夜裁縫螢已飛。征客近來音信斷，不知何處寄寒衣。
行路難 張紘 
君不見溫家玉鏡臺，提攜抱握九重來。君不見相如綠綺琴，一撫一拍鳳凰音。人生意氣須及早，莫負當年行樂心。荊王奏曲楚妃歎，當春對酒不須疑，視日相看能幾時。春風吹盡燕初至，人生翻覆何常定，誰保容顏無是非。
別親朋 鄭蜀賓 
畏途方萬里，生涯近百年。不知將白首，何處入黃泉。